**ԱՐՁԱՆԱԳՐՈՒԹՅՈՒՆ**

ՀԱՆՐԱՅԻՆ ԲԱՑ ԼՍՄԱՆ ԵՎ ՔՆՆԱՐԿՄԱՆ

ՀՀ Շիրակի մարզ 29 փետրվար, 2024 թ.

Ք. Գյումրի, Վարդանանց հր.1 ժամը՝ 15:00

2024 թվականի փետրվարի 29-ին, ժամը՝ 15:00-ին, Գյումրու համայնքապետարանի վարչական շենքում կայացավ հանրային բաց լսում և քննարկում (այսուհետ՝ քննարկում):Քննարկումը վարեց Գյումրի համայնքի ղեկավարի տեղակալ Սուրեն Ջանոյանը։

**Հանրային քննարկման թեմա` «Հայաստանի Հանրապետության Շիրակի մարզի Գյումրի համայնքի Երևանյան խճուղի 189 հասցեում հեղուկ գազի ավտոմոբիլային կայանի կառուցում»**

**Նախաձեռնող՝ ԳԱԶՈՆԵ սահմանափակ պատասխանատվությամբ ընկերության տնօրեն Կարեն Հակոբյան**

**Գյումրի համայնքի ղեկավարի տեղակալ**

**Սուրեն Ջանոյան.**

-Բարև ձեզ «Հայաստանի Հանրապետության Շիրակի մարզի Գյումրի համայնքի Երևանյան խճուղի 189 հասցեում հեղուկ գազի ավտոմոբիլային կայանի կառուցում» թեմայով հանրային բաց լսում-քննարկումը հայտարարվում է բացված։ Համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր,իր առարկություններն ու առաջարկությունները հնչեցնել բանավոր ձևով կամ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին [gyumri@gyumri.am](mailto:gyumri@gyumri.am) կամ գրավոր տեսքով ներկայացնել քննարկման քարտուղարին, քննարկման ավարտից հետո՝ հնգօրյա ժամկետում։

**Զեկուցող՝ ԳԱԶՈՆԵ սահմանափակ պատասխանատվությամբ ընկերության բնապահպանական խորհրդատու Արամ Գալոյան։**

- Քանի որ մեր ճարտարապետը՝ նախագծի հեղինակը հարգելի պատճառով բացակայում է, ես փորձեմ հակիրճ ներկայացնել, թե ի՞նչ է նախատեսվում, հանրային կառույցը ի՞նչ է իրենից ներկայացնում։Հետո արդեն կանցնեմ շրջակա միջավայրի վրա ազդեցության փորձաքննության գործընթացը կներկայացնեմ, հետո՝ նախնական գնահատման հայտը։Ինչպես նշվեց «Գազոն» ՍՊԸ կողմից Շիրակի մարզի Գյումրի համայնքի Երևանյան խճուղի 189 հասցեում նախատեսվում է կառուցել հեղուկ վառելիքի լիցքավորման կայան։Տարածքը ամբողջովին մեկուսացված է բնակելի զանգվածից, իսկ նախագիծը համապատասխանում է շինարարական նորմերին և պահանջներին։Հարթակը գտնվում է երկրորդ սեյսմիկ գոտում։ Ավտոմոբիլային հեղուկ գազի լիցքավորման կայանը բաղկացած է օպերատորային շինությունից, մղող պոմպի համակարգից, ստորգետնյա 1 գազամբարից, 1 թարային ստորգետնյա գազամբարից, ունի գազալցակետ, շանթարգելիչ և հակահրդեհային վահանակ։

Ընդհանուր հողատարածքի մակերեսը կազմում է 0,15 հա, իսկ կառուցապատման մակերեսը 164 քառակուսի մետր։ Նախատեսվող գործունեությունը համաձայն «Շրջակա միջավայրի ազդեցության և փորձաքննության մասին» օրենքի ենթակա է բնապահպանական փորձաքննության։Փորձաքննությանը ներկայացվելու է շրջակա միջավայրի վրա ազդեցության նախնական գնահատման հայտը։Նախնական գնահատման հայտով մենք ներկայացնելու ենք հնարավոր ազդեցությունները, որոնք կարող են տեղի ունենալ, թե շինարարական աշխատանքների ընթացքում, թե լիցքավորման կայանի շահագործման ընթացքում։Հիմնական ազդեցությունը, որ կարող է տեղի ունենալ շինարարական աշխատանքների ընթացքում, դա թորման աշխատանքներով պայմանավորված փոշու արտանետումներն են և աշխատող շինտեխնիկայից դիզվառելիքի արտանետումները, նաև տեխնիկայի տեղաշարժից առաջացող փոշու արտանետումները։Այստեղ հարկ է նշել արտանետումների հետ կապված, քանի որ շինարարական աշխատանքները կրելու են ժամանակավոր բնույթ, այդ արտանետումները լինելու են շատ լոկալ և տեղայնացված։ Բացի այդ, նախնական գնահատման հայտով ամրագրվելու են համապատասխան բնապահպանական միջոցառումներ, որպեսզի այդ արտանետումները հնարավորինս նվազեցվի։ Կնշեմ մի քանիսը․

* տարածքի ցանցապատումը,
* շին հրապարակից դուրս եկող ավտոմեքենաների անվադողերի լվացումը,
* տարածքի ջրցանումը, որը պետք է իրականացվի օրական 2-3 անգամ և այլն։

Ինչ վերաբերվում է ջրային ավազանին, մենք ջրային ավազանի վրա որևէ ազդեցություն չունենք, քանի որ մոտակայքում չկա որևէ ջրային ռեսուրս։Կենդանական և բուսական աշխարհի հետ նույնը։ Տարածքը արդեն ենթարկված է բոլոր հնարավոր անթրոպոգեն ազդեցություններին։

Ինչ վերաբերվում է շահագործման փուլին՝ շահագործման փուլի ազդեցությունը պայմանավորված կլինի գազամբարներից առաջացող արտանետումներով և լիցքավորման հանգույցից։ Դա լինելու է ածխաջրածինների տեսքով։ Հաջորդ փուլում մենք արդեն կներկայացնենք քանակական հաշվարկները, թե ինչ չափով կարող են լինել այդ հնարավոր ազդեցությունները։Շեշտեմ, որ նաև շահագործման փուլի համար են լինելու բնապահպանական միջոցառումներ, որոնք ամրագրված են լինելու նախնական գնահատման հայտի մեջ։Վերջում կարող եմ ասել, որ շինարարական աշխատանքներն ավարտելուց հետո տարածքը մաքրվելու է, բարեկարգվելու է, հնարավորինս կանաչապատվելու է։

**Գյումրի համայնքի ղեկավարի տեղակալ**

**Սուրեն Ջանոյան.**

-Եթե հարցեր կան, խնդրեմ։

**Հարց՝**

**Գոռ Մանուկյան**

-Որքա՞ն ժամանակ է տևելու ընդհանուր կառուցապատումը։

**Պատասխան՝**

-12 ամիս։

**Հարց՝**

**Գյումրու համայնքի գլխավոր ճարտարապետ**

**Գասպարյան Հենրիկ**

-Ես կուզենայի, որպեսզի ավելի մանրամասն ներկայացնեիք ճարտարապետական մասը։

**Պատասխան՝**

-Ես կարող եմ էսքիզային տարբերակով Ձեզ ներկայացնել։

**Գյումրու համայնքի գլխավոր ճարտարապետ**

**Գասպարյան Հենրիկ**

-Այդ բոլորը փորձաքննություն անցած են՞։

Նախագիծն իրականացված է համապատասխան բոլոր շինարարական նորմերին։Բայց նախագիծը դեռ պետք է ներկայացվի համայնքին՝ համաձայնեցման համար։

**Քաղաքաշինության բաժնի գլխավոր մասնագետ**

**Արմինե Սարգսյան**

-Նախագիծն արդեն ունի համաձայնություն շինարարական կոմիտեի կողմից, սա ուղղակի մենք ուղարկել ենք պետական համալիր փորձաքննության։

**Հարց՝**

**Իրավաբանական բաժնի գլխավոր մասնագետ**

**Հրաչ Վարդանյան։**

-Ավտոմոբիլային կայանի հեռավորությունը ինչքա՞ն է բնակելի շենք-շինություններից։Եվ ի՞նչ չափի կանաչապատում պետք է իրականացվի։

**Պատասխան՝**

-Ես հենց սկզբից նշեցի, որ ավտոմոբիլային կայանի տարածքին մոտ շենք-շինություններ չկան, կարող եք մեր հատակագծով էլ տեսնել։Ինչ վերաբերվում է կանաչապատմանը՝ ամենայն հավանականությամբ կլինեն փոքր գազոնային կղզյակներ, որովհետև տարածքը սահմանափակ է։

**Հարց՝**

-Եթե տեղեկություններ ունեք, հարևան հողատարածքները ի՞նչ նշանակության են։

**Պատասխան՝**

-Տեղեկություններ չունեմ։

Հանրային քննարկումն ավարտվեց։Քննարկմանը ներկա էին 20 անձ։

**Նիստը վարող՝**

**Գյումրի համայնքի ղեկավարի տեղակալ Ս.ՋԱՆՈՅԱՆ**

**Նախաձեռնող՝**

**ԳԱԶՈՆԵ սահմանափակ պատասխանատվությամբ**

**ընկերության տնօրեն Կարեն Հակոբյան**